Nicolai Wammen (S), 2013-02-21:
Jeg vil gerne starte med at takke Folketingets partier for den debat, vi har haft her i dag, og for den brede støtte, der er til lovforslaget om Den Europæiske Unions udvidelse med Kroatien.
Jeg og den øvrige regering ser frem til at byde Kroatien velkommen som det 28. medlem af Den Europæiske Union den 1. juli.
Den kroatiske regering og det kroatiske samfund har gjort en stor indsats for at leve op til EU's krav, og det er fuldt fortjent, at de er nået så langt.
Kroatien har gennemført omfattende reformer og tilpasset sin lovgivning til EU's.
Jeg var i sidste uge i Zagreb, hvor jeg bl.a. havde lejlighed til at mødes med Kroatiens præsident, statsminister og udenrigsminister, og jeg fik et klart indtryk af den helt grundlæggende forandring af det kroatiske samfund, som EU-medlemskabet har medført, og det oprigtige ønske om at fortsætte ad reformvejen.
Det er også vigtigt, for selv om Kroatien bliver medlem af EU den 1. juli, er der stadig mange ting, der skal gøres.
Det er også vigtigt at sige, at med EU-medlemskabet vil Kroatien være med i de to organisationer, som har størst betydning for fred, stabilitet og økonomisk fremgang i Europa, nemlig EU og NATO.
Kommissionen fastslog i sin seneste overvågningsrapport i efteråret, at Kroatien er i mål eller er ved at være i mål med de tilpasninger og reformer, som EU-medlemskabet kræver.
Kroatiens EU-medlemskab er ikke alene en vigtig begivenhed i sig selv.
Vi skal ikke undervurdere den effekt, som Kroatiens EU-medlemskab vil have på de andre lande i regionen.
Medlemskabet sender et klart signal til de øvrige lande på Vestbalkan om, at det betaler sig at gennemføre de vanskelige økonomiske og demokratiske reformer, som landene står over for, og at EU til gengæld står ved sine løfter, når reformerne er gennemført.
Kroatiens EU-medlemskab giver også mulighed for at styrke de bilaterale bånd til Kroatien, og jeg forventer, at vi kan få lige så tætte bånd til Kroatien, som vi har til andre EU-lande i regionen.
Kroatiens integration i EU's indre marked giver nye muligheder for dansk erhvervsliv og for at løse de problemer, som vores virksomheder måtte støde på, når de opererer på det kroatiske marked.
Regeringen har valgt ikke at udnytte traktatens muligheder for at indføre overgangsforanstaltninger for kroatisk arbejdskrafts adgang til det danske arbejdsmarked, og det er et valg, som vi har truffet også efter at have hørt arbejdsmarkedets parter.
Det vil være muligt at indføre overgangsforanstaltninger på et senere tidspunkt, såfremt der måtte være behov herfor, men det er også vigtigt at nævne, at Danmark i øvrigt ikke har overgangsforanstaltninger over for andre EU-lande i dag.
Jeg vil gerne gøre opmærksom på, at tiltrædelsen ikke medfører ophævelse af personkontrollen ved de indre Schengengrænser.
Lad mig slutte med at understrege, at det grundlæggende er i dansk interesse, at Kroatien optages som EU-medlem den 1. juli.
Det er i Danmarks sikkerhedspolitiske interesse, fordi medlemskabet bidrager til stabilitet og økonomisk fremgang på Vestbalkan, og det er i dansk europapolitisk og økonomisk interesse, fordi medlemskabet udvider EU's indre marked, og fordi vi får mulighed for at styrke det tætte samarbejde med en af de vigtigste stater på Balkan.
Danmark har traditionelt stillet op, når det gjaldt om at løse konflikterne på Vestbalkan.
Det er der stor respekt for og anerkendelse af i området, og Danmark har også en klar interesse i at stille op, når det gælder om at integrere Kroatien og det øvrige Vestbalkan i den europæiske familie.
Derfor er det en vigtig beslutning, vi tager, og derfor vil jeg gerne kvittere over for Folketingets partier for, at man enstemmigt kan sige ja til Kroatiens medlemskab af EU.